b'\n_START_ARTICLE_\nKartum (film)\n_START_SECTION_\nVsebina\n_START_PARAGRAPH_\nLeta 1883 velika in neizku\xc5\xa1ena \xc4\x8deta egip\xc4\x8danskih vojakov pod vodstvom britanskega poveljnika Williama Hicksa (Edward Underdown) pre\xc4\x8dka sudansko pu\xc5\xa1\xc4\x8davo. Sredi pustinje jo napadejo in povsem povozijo muslimanski zeloti pod vodstvom Muhammada Ahmada\xc2\xa0\xc2\xbbMahdija\xc2\xab\xc2\xa0(Laurence Olivier). Mahdi je fanati\xc4\x8dni sudanski Arabec, ki verjame, da je Mahdi, prerokovan Mohamedov naslednik na Zemlji. Po tem poni\xc5\xbeanju je \xc5\xbeogica na strani britanske vlade, ki jo vodi neodlo\xc4\x8dni premier William Ewart Gladstone (Ralph Richardson). Gladstone se ne odlo\xc4\x8di odposlati dodatnih voja\xc5\xa1kih sil v Kartum, a zato povle\xc4\x8de druga\xc4\x8dno potezo - v potovanje v Kartum prepri\xc4\x8da voja\xc5\xa1kega heroja generala Charlesa Gordona (Charlton Heston). Gordonova naloga je, da re\xc5\xa1i te\xc5\xbeavno situacijo in obvaruje britanski ugled. Gordon goji do Sudana mo\xc4\x8dne vezi, saj je v preteklosti odpravil su\xc5\xbeenjstvo v tej dr\xc5\xbeavi, zaradi \xc4\x8desar ga Sudanci \xc4\x8dastijo kot boga. Gladstone mu vseeno ne zaupa preve\xc4\x8d, saj Gordon slovi kot \xc4\x8dlovek mo\xc4\x8dnih verskih prepri\xc4\x8danj, ogromnega zaupanja v lastno presojo in ob\xc4\x8dasnega nespo\xc5\xa1tovanja ukazov._NEWLINE_Gordonu povedo, da je njegova naloga izpeljati iz Kartuma \xc4\x8dete in civiliste in da te njegove naloge britanska vlada ne odobrava, s \xc4\x8dimer se je Gladstone zavaroval v primeru Gordonovega neuspeha. Na voljo prav tako dobi malo sredstev in le enega \xc4\x8dloveka, polkovnika Johna D.H. Stewarta (Richard Johnson). Potem ko neuspe\xc5\xa1no poskusi na svojo stran pridobiti biv\xc5\xa1ega vodjo sudanske trgovine s su\xc5\xbenji Zobeirja pa\xc5\xa1o (Zia Mohyeddin), Gordon in Stewart odpotujeta naprej v Kartum, kjer do\xc5\xbeivita veli\xc4\x8dasten sprejem. \xc5\xbde takoj po prihodu izve, da se Mahdijeve \xc4\x8dete nahajajo na drugem bregu reke Nil in so tako \xc5\xbee zavzele svoje polo\xc5\xbeaje za obleganje mesta. Stewart Gordonu svetuje, da naj ustavi konje in naj ne re\xc5\xa1uje Kartuma, saj to ni bila njegova naloga, temve\xc4\x8d naj zgolj izpelje prebivalstvo v Egipt._NEWLINE_Gordon se nato po dolgem \xc4\x8dasu zopet sre\xc4\x8da s svojim vdanim pomo\xc4\x8dnikom Kalilom (Johnny Sekka), ki mu izda lokacijo Mahdijevega tabora, kamor se skupaj odpravita. Na sre\xc4\x8danju Gordon predlaga evakuacijo Egip\xc4\x8danov iz Kartuma in celotnega Sudana, ki bi ga nato prepustil Mahdiju. Slednji to zavrne, reko\xc4\x8d da govori v imenu preroka Mohameda in da namerava po njegovih napotkih ravnati ter pri\xc4\x8deti z vzpostavljanjem novih \xc4\x8distih islamskih naukov. Ne bo se zadovoljil zgolj s Kartumom ali Sudanom, temve\xc4\x8d ima v na\xc4\x8drtih tudi Egipt. Verjame namre\xc4\x8d, da je nasilna osvojitev islamskega sveta nujna za verski in \xc5\xa1ir\xc5\xa1i dru\xc5\xbebeni preporod islamskega sveta, ki ga \xc5\xbeeli tesneje povezati. Odtod povle\xc4\x8de tudi primerjavo z Gordonovim preteklim ravnanjem proti trgovcem s su\xc5\xbenji, ki jih je dal ubiti. Med \xc5\xbertvami je bil tedaj tudi sin Zobeirja pa\xc5\xa1e, ki je Gordona \xc5\xa1e bolj zasovra\xc5\xbeil. To je bil tudi eden od poglavitnih vzrokov, zakaj obisk Gordona in Stewarta pri Zobeirju pa\xc5\xa1i ni uspel._NEWLINE_Gordon se tako vrne v Kartum in odlo\xc4\x8dno pri\xc4\x8dne z re\xc5\xa1evanjem Egip\xc4\x8danov. Doleti ga hladen tu\xc5\xa1, saj med po\xc5\xa1iljanjem pro\xc5\xa1nje za pomo\xc4\x8d britanski vladi spozna, da so telegrafske linije presekali Mahdijevi pripadniki. Njegov naslednji korak je nabiranje \xc5\xbeive\xc5\xbea (\xc5\xbeita in goveda), ki ga pobere po celotnem podro\xc4\x8dju. Med povratkom v Kartum njegovo karavano presenetijo Mahdijeve \xc4\x8dete in razplamti se boj. Gordon je to vnaprej predvidel in karavano okrepil z dodatno obrambo, tako da bitko kljub hudim izgubam obrne v svojo korist. V Kartumu nato prek telegrama izve, da britanska vlada ne verjame resnosti njegovih zahtev in pro\xc5\xa1enj ter da do nadaljnjega odklanja vsakr\xc5\xa1no pomo\xc4\x8d. Gordon se zatorej odlo\xc4\x8di v London odposlati Stewarta osebno. Kmalu po Stewartovem odhodu Mahdi zapre poti v mesto ter ga obkoli. Vpad v Kartum mu prepre\xc4\x8duje edino visoka gladina Nila, ki ote\xc5\xbeuje napad._NEWLINE_Na otoku premier Gladstone \xc5\xa1ele po posvetu s Stewartom in ostalimi pristojnimi sklene v Sudan odposlati okrepitve, ki jih vodi general Garnet Wolseley (Nigel Green). Wolseleyjeva primarna naloga je re\xc5\xa1itev Gordona. Ob prihodu v Egipt se Stewart sestane s sirom Evelynom Baringom (Alexander Knox), guvernerjem Egipta. Baring, Wolseley in Stewart se domenijo za na\xc4\x8drt, ki ga je predvidel \xc5\xbee Gladstone, torej da bo Wolseley z vojsko po\xc4\x8dasi napredoval in s tem omogo\xc4\x8dil Gordonu pobeg. Usode Kartuma v na\xc4\x8drtu niso predvideli, saj se slednje premierjev ukaz ni dotikal. Gladstone namre\xc4\x8d ni \xc5\xbeelel svojih \xc4\x8det po\xc5\xa1iljati v boj in tvegati izgube, tako da je tudi glavnino Wolseleyjeve vojske sestavljala gru\xc4\x8da egip\xc4\x8danskih nabornikov. Stewart se nato vrne v Kartum in pri tem prebije Mahdijeve vrste. Gordon mu nalo\xc5\xbei nalogo, da iz Kartuma z ladjo izpelje Evropejce, diplomate in \xc4\x8dim ve\xc4\x8d civilistov ter z njimi poskusi dopluti do Egipta._NEWLINE_Stewartovo ladjo na poti presekajo Mahdijevi privr\xc5\xbeenci, ki se izka\xc5\xbeejo za uspe\xc5\xa1nej\xc5\xa1e ter tudi pobijejo vse na krovu. Mahdi nato Gordonu po\xc5\xa1lje la\xc5\xbeno obvestilo o bli\xc5\xbeanju britanske vojske, ter se domeni za vnovi\xc4\x8dno sre\xc4\x8danje na \xc5\xa1tiri o\xc4\x8di. Gordon v sre\xc4\x8danje privoli in Mahdi poda nasvet, da naj odide iz Kartuma ter si re\xc5\xa1i \xc5\xbeivljenje, saj mu ne \xc5\xbeeli \xc5\xbealega in do njega kot tekmeca goji globoko spo\xc5\xa1tovanje. Gordon Mahdija zavrne in se vrne v Kartum. V vmesnem \xc4\x8dasu Wolseley s svojo vojsko uspe napredovati ter odbije nekaj Mahdijevih napadov, a je njegovo napredovanje \xc5\xa1e vseeno prepo\xc4\x8dasno. Nilova gladina namre\xc4\x8d upade in Mahdi se odlo\xc4\x8di za popoln napad na mesto Kartum. Kljub kr\xc4\x8devitem upiranju doma\xc4\x8dinov \xc5\xa1tevil\xc4\x8dno mo\xc4\x8dnej\xc5\xa1e Mahdijeve vojske ne uspe zaustaviti. Po preboju mestne obrambe se tako boj nadaljuje na ulicah, na katerih imajo veliko privlado Mahdijeve \xc4\x8dete. Kmalu se prebijejo tudi do guvernerjeve pala\xc4\x8de, v kateri se je nahajal Gordon. Slednji ta usodni trenutek sprejme pokon\xc4\x8dno, predtem se poslovi \xc5\xa1e od Kalila, in se pogumno postavi na vrh centralnega stopni\xc5\xa1\xc4\x8da. Mahdijeva vojska za trenutek obstane, saj jo Gordonov pogum osupne. Naposled iz mno\xc5\xbeice nekdo vendarle vr\xc5\xbee sulico, ki Gordona zadene v telo in ubije. Boj se nato nadaljuje in Mahdijeva vojska zavzame mesto. Kasneje Mahdiju v tabor na pladnju prinesejo Gordonovo glavo, a Mahdi vzroji, saj si le-tega ni \xc5\xbeelel. Nekaj mesecev kasneje naravne smrti umre \xc5\xa1e Mahdi.\n_START_SECTION_\nZgodovinsko ozadje\n_START_PARAGRAPH_\nFilm govori o zadnjih mesecih pred britansko izgubo Sudana - teoreti\xc4\x8dno sicer ozemlja pod okriljem britanskega Egipta - januarja 1885. Velika Britanija je Egipt okupirala leta 1883, a ga formalno ni priklju\xc4\x8dila svojemu teritoriju. To je tudi razlog, zakaj je Gordon tehni\xc4\x8dno\xc2\xa0\xc2\xbbegip\xc4\x8danski\xc2\xab\xc2\xa0guverner Sudana in zakaj nosi egip\xc4\x8danski fes._NEWLINE_Politi\xc4\x8dno ozadje za kartumsko afero ostajajo nepojasnjene. Film predpostavlja sre\xc4\x8danje med britanskim premierom Gladstonom (ki pravilno nosi naprstnik, da prekriva prst, ki ga je izgubil v strelski nesre\xc4\x8di \xc5\xa1e v svoji mladosti) in ostalimi funkcionarji. Gladstone ta sestanek kon\xc4\x8da, tako da vsem zauka\xc5\xbee, da tega sestanka ni bilo in da mora ostati skrivnost._NEWLINE_Sre\xc4\x8danje med Gordonom in Mahdijem v Mahdijevem taboru je plod domi\xc5\xa1ljije (a temelji na predhodnem podobnem sre\xc4\x8danju med Gordonom in darfurskimi uporniki iz leta 1878)._NEWLINE_Zaklju\xc4\x8dni prizor filma, ko Gordon stoji na stopni\xc5\xa1\xc4\x8du, preden mu Mahdijevi privr\xc5\xbeenci po\xc5\xbeenejo kopje v telo, je pouprizoritev znane slike Georga W. Joya._NEWLINE_Charlton Heston je bil skoraj 30 cm vi\xc5\xa1ji od resni\xc4\x8dnega generala Gordona._NEWLINE_Major Kitchener (Peter Arne), ki je sodeloval pri re\xc5\xa1ilni odpravi generala Wolseleyja (Nigel Green), je kasneje postal slaven general in je leta 1898 vodil angle\xc5\xa1ko-egip\xc4\x8danski zmagovalni pohod na Sudan. Postal je znan kot kartumski lord Kitchener.'